**ПОЗИЦИЯ**

**На изпълнителния директор на СБАЛАГ „Майчин дом“ проф. д-р Иван Костов**

В последните месеци срещу ръководството на „Майчин дом“ и лично срещу мен като изпълнителен директор на болницата се води безпрецедентна кампания, с разпространяване на откровени клевети и манипулирани данни.

Не знаем кои са двигателите на тази очерняща кампания, но най-активните и яростни нейни говорители са д-р Алън Начев - отговорник на операционния блок на II-ра гинекологична клиника, неговата близка д-р Весела Карамишева, д-р Елена Георгиева, бивш временно изпълняващ длъжността началник на клиниката по анестезиология и реанимация, двама специализанти и две акушерки от тази клиника.

**Първата** от разпространяваните лъжи е, че за 3 години и половина (от началото на 2020 до юни 2023 г.) съм „*получил като заплата от болницата сумата от 1 608 297 млн. лв.“.* Това твърдение, препечатано и в някои медии, категорично не отговаря на истината. **Истината, описана във всички одити, е ДВА ПЪТИ по-малка**. Това е отразено и в данъчните ми декларации, които подавам всяка година, както и в декларациите ми до КПКОНПИ.

**Заплатата ми като директор на СБАЛАГ „Майчин дом“ е 5 706 лв. месечно за 2020 г., 6 439 лв. месечно за 2021 г., 6 897 лв. месечно през 2022 г. и 9 425 лв. месечно през 2023 г.** Това е заплатата на директора на „Майчин дом“. Тя се определя по правилата, описани в Закона за публичните предприятия, а стойностна на формиращата сумата бална единица се определя с решения на министерство на здравеопазването. **Общата сума от заплата като директор, която съм получил за тези 3 години и половина е малко над 285 хил. лв.**

От 2017 г., когато станах изпълнителен директор на „Майчин дом“, до момента не съм прекъснал лекарската си практика и продължавам да оперирам и да преглеждам. През това време успях да привлека и всички свои пациенти към болница „Майчин дом“ и медицинския й център. **Допълнителните доходи, които имам от „Майчин дом“, са доходи от извършени прегледи, консултации и операции. Те категорично не са част от заплатата ми като изпълнителен директор, а се формират изцяло от работата ми като лекар и според броя реално извършени медицински услуги всеки месец.**

Всичко това е документирано в извършените множество проверки в последната година от звено „Вътрешен одит“ и Агенция „Медицински надзор“ към Министерство на здравеопазването. Само през м. август на 2023 г. са извършени 5 проверки от звено „Вътрешен одит“ и 4 на агенция „Медицински надзор“ към Министерство на здравеопазването. Разпределянето на средства от немедицински приходи в болницата, се е извършвало съгласно заварена стара заповед на предходен изпълнителния директор, от 10.07.2016 г. Тази наследена практика е прекратена от момента, в който получихме информация от проверката на звено „Вътрешен одит“.

Втората разпространява лъжа е, че допълнителното възнаграждение на лекарите и медицинските сестри в „Майчин дом“, т.нар. ДМС, се определя еднолично от мен. **Допълнителните възнаграждения на медицинския персонал се определят от преките ръководители на служителите (началници на клиники, старши акушерки)**. Този механизъм на разпределение, част от Вътрешните правила за работната заплата, многократно е разясняван, но манипулация продължава да се разпространява.

Благодаря на колегите ми в болницата, които през последните 5 месеца застанаха зад мен, както и на Медицинския съвет на болницата, това са началниците на всички клиники, които излязоха с обща декларация в подкрепа на ръководството.

**Постигнатите резултати от целия екип на „Майчин дом“ са красноречиви. През последните години увеличихме с 60% приходите на болницата, а приходите на медицинския център към болницата са увеличени 4 пъти за 6 години**. Всяка от тези години за**вършваме на печалба и поетапно намаляваме заварената натрупана загуба** към декември 2016 г. от предходни години. Откакто съм директор на „Майчин дом“ успяхме да погасим всички стари кредити към финансови институции и задължения към персонала (защото и такива имаше) за натрупан извънреден труд.

Категорична лъжа е и твърдението, че „Майчин дом“ не е постигнала определените възнаграждения на лекари и сестри по Колективния трудов договор в отрасъл „Здравеопазване“. Напротив, **„Майчин дом“ е една от малкото държавни и общински болници, които достигнаха договореното ниво на възнаграждения по ОКТД**. За периода 2017-2022 г. основните заплати на медицинския персонал – лекари и акушерки са увеличени със 100%.

**Следващата лъжа** е, че възнагражденията за „избор на екип“ на двама специализанти от Клиниката по анестезиология и интензивно лечение е било спряно, след като са се включили в протест срещу ръководството. Категорична лъжа. **В Наредбата за правото на достъп до медицинска помощ еднозначно е записано, че в „избора на екип“ участват само лекари със специалност**. По тази причина всичките 20 специализанти в болницата нямат право да участват в избор на екип и не получават възнаграждения по този критерий.Това ограничение съгласно Наредбата е задължително за всички болници.

Лъжа са и твърденията на д-р Георгиева, че е била уволнена, защото е писала доклади до мен. Тя беше освободена като временно изпълняващ длъжността началник на клиниката по анестезиология и реанимация и отказа преназначаване като лекар. Д-р Георгиева не отговаря на законовите изисквания да бъде началник на клиника в университетска болница, защото не е хабилитирано лице. Това е изискване на закона, а не своеволие на директора.

Една от „любимите“ лъжи е начинът на работа с апарата за роботизирана хирургия „Да Винчи“. **Гордея се с това, че бях част от решението за закупуване на най-модерния апарат за роботизирана хирургия за най-голямата държавна АГ-болница. Убеден съм, че държавните болници трябва да са конкурентни на частните и да предоставяме на много по-широк кръг от пациенти услуга на световно медицинско ниво.** Три са държавните болници, които развиват роботизирана хирургия към момента, а частните са над два пъти повече. Всеки може да провери по колко сертифицирани екипа има всяка от тези болници.

Единственият начин лекар да получи сертификат за конзолен хирург (това е хирургът, който оперира с робота) е да премине през серия от обучения – да притежава сертификат за лапароскопска хирургия, да направи поне 30 асистенции в роботизирани операции и чак след това да бъде обучен и проверен от фирмата „Интуитив Сърджикал“, която дава съгласието си за получаване на сертификат за работа с „Да Винчи“. **Това е и единственият сертификат, който се признава от НЗОК в България.** **В държавата ни към момента има около 15 сертифицирани хирурзи-гинеколози. Аз лично получих сертификат през ноември 2018 г. и то след години на асистенции, 4 обучения в САЩ и финално в Гент и Страсбург, които съм финансирал лично**.

**В момента държавната болница „Майчин дом“ разполага с 2 лекарски екипа по роботизирана хирургия и обучаваме трети**. Излишно е да казвам, че нито един от лекарите, които разпространяват клеветите за работата с „Да Винчи“ не е заявил официално желание да премине през сериозния цикъл на обучение. Личното ми мнение е, че роботизираната хирургия е част от бъдещето на медицината, защото осигурява много по-голяма прецизност и е в пъти по-щадящ здравето на пациентите метод.

По отношение на договора с фирма „Медикард“ и внушенията за някакъв имагинерен конфликт на интереси пояснявам: **към момента фирма „Медикард“ има договор с болница „Майчин дом“ за 1 790 лв. за доставка на хирургични конци с производител Peters Surgical** от ноември 2021 г. до ноември 2023 г**.** По договор конците се доставят само при заявка от операционен блок и тогава се заплащат – изпълнението за тези 21 месеца е 280 лв. Тази позиция представлява **0,8% от общото количество конци, които поръчваме.** През 2019 г. фирма „Медикард“ е спечелила позицията за доставка нахирургични конци от производителя B. Braun Surgical SA – на стойност 58 хил. лв. за две години. Оценката е по критерия цена - качество в съотношение 70:30, което показва, че всякакви внушения за манипулация са нездрава фантазия. Извън горното, „Медикард“ е един от големите доставчици на медицински консумативи в България и с нея работят огромен процент от болниците в България. Годишно фирмата доставя на държавни болници медицински изделия за над 5 млн. лв. по публично достъпни данни в Агенцията за обществени поръчки.

По отношение на **сигналите за конфликт на интереси**, **подадени от д-р Елена Георгиева – единственият компетентен орган, който очаквам да се произнесе, е сезираната КПКОНПИ**.

Проверка по всички твърдения, които се разпространяват, извършва и прокуратурата. Ето защо на този етап не бих изнасял повече факти и обстоятелства. Вярвам, че органите на прокуратурата и полицията, ще си свършат работата и ще установят, че от мен няма допуснати нарушения и дейността ми е в интерес на болницата и пациентите.

Убедено мога да заявя, че към момента съм най-проверяваният лекар в България.

**За клеветите вече съм завел дела срещу д-р Начев и д-р Георгиева. Сигналите срещу д-р Начев за изписване на т.нар. „кухи операционни сетове“, получени и подкрепени с документи от болничната аптека, също ще бъдат предадени за проверка към разследващите органи.** В сигнала има основателни съмнения за злоупотреби, тъй като е практически невъзможно операционен сет (еднократни инструменти и материали) да се изписва от аптека след като е извършена оперативната интервенция.

**През 2017 г., когато станах директор, прекратих практиката да се ползва за частен кабинет такъв в болницата срещу символичен наем.** Това са договори без търг, с определена наемна цена, в която влизаха и медицинските консумативи, тока, водата и отоплението. **Д-р Начев и д-р Карамишева години наред бяха ползвали с такива договори най-добре оборудвания кабинет в болницата за наем между 50 и 100 лв**.

Очернящата кампания срещу мен и цялото ръководство на „Майчин дом“ мина всякакви граници. Дали целта е овладяване на една вече финансово стабилна и отлично работеща болница, можем да гадаем.

**През последните седмици „през“ няколко човека трябваше да бъда „предупреден“ или „уведомен“, че съм следен и записван. Не знам каква реакция се очакваше от мен на това „предупреждение“. Вероятно да замълча и да се откажа, след като кампанията по очернянето ми е прераснала в акция по заплашване**. Вярвам, че живеем в правова държава и подобно поведение е недопустимо.

Благодаря на стотиците пациенти, които в последните месеци ми пишат и се обаждат с думи за подкрепа и кураж. Благодаря и на колегите до мен! Ние с тях сме водили битката за живот, а това е най-голямата битка!